12. ฐานะการเงินและผลการดำเนินงาน

1.  งบการเงิน

    (ก) สรุปรายงานการสอบบัญชี ในระยะ 3 ปีที่ผ่านมา ตามเอกสารแนบ 2

    (ข) ตารางสรุปงบการเงินรวม ในระยะ 3 ปีที่ผ่านมา ตามเอกสารแนบ 3, 4, 5, 6

(ค) อัตราส่วนทางการเงินที่สำคัญ ดังเอกสารแนบ 7

(2) คำอธิบายและการวิเคราะห์ของฝ่ายจัดการ

1. ผลการปฏิบัติตามแผนการดำเนินธุรกิจ

แบ่งเป็นธุรกิจในประเทศ และธุรกิจต่างประเทศ ในส่วนของธุรกิจในประเทศ
เป็นโครงการผลิตกระแสไฟฟ้าอิสระ IPP ซึ่งลงทุนโดยบริษัทย่อย คือบริษัท ยูเนี่ยนเอ็นเนอร์ยี่
จำกัด ลงทุนในบริษัท ราชบุรีเพาเวอร์ จำกัด (RPCL) ตามข้อมูลที่บริษัทฯ
ได้เปิดเผยมาโดยตลอดจนถึงปี 2547 นั้น แผนการดำเนินธุรกิจของ RPCL
คาดว่าจะสามารถก่อสร้างโรงไฟฟ้าแล้วเสร็จในระยะที่ 1 เพื่อจ่ายกระแสไฟฟ้าในเดือนมีนาคม
2551 ในช่วงปี 2548 RPCL ได้รับใบอนุญาตต่างๆ ที่เกี่ยวข้องครบแล้ว
และได้ลงนามในสัญญากู้เงินกับเจ้าหนี้ต่างๆ แล้ว มีกำหนดการเบิกเงินกู้งวดแรกภายในไตรมาสที่ 1
ของปี 2549 ซึ่งในปีที่ผ่านมาได้มีการดำเนินงานเรื่องต่างๆ ตามแผนงาน
ผลการดำเนินงานตามแผนงานดังกล่าว จะทำให้บริษัทได้รับคืนเงินให้กู้ยืม ตามสัดส่วนผู้ถือหุ้น
ในไตรมาสที่ 1 ของปี 2549 และบริษัทได้รับเงินจากหลักทรัพย์รอการจำหน่าย
ซึ่งทำให้ความเสี่ยงจากการได้รับคืนเงินให้กู้ยืม และจากการขายหลักทรัพย์อย่างมีเงื่อนไขหมดไป

ในส่วนของธุรกิจต่างประเทศ ที่มีการปฏิบัติตามแผนดำเนินธุรกิจ
คือมีการเปิดดำเนินงานโรงไฟฟ้าแห่งใหม่ ชื่อ Shangyu Hangzhou Union Cogeneration
โดยใช้เต็มกำลังการผลิตไฟฟ้า 24 เมกะวัตต์ และผลิตไอน้ำ 390 ตันต่อชั่วโมง
ทำให้มีผลประกอบการดีกว่าที่คาดไว้ บริษัทนี้มีกำไรตั้งแต่ปี 2548
นอกจากนี้โครงการขยายกำลังการผลิตไฟ้า และไอน้ำ ที่ Wuxi-Union Cogeneration ,
Yixing-Union Cogeneration , Zhangjiagang Shenzhou-Union Cogeneration และ
Zhejiang Jiashan-Union Cogeneration ตามที่เคยเปิดเผยรายละเอียดข้อมูลไว้แล้วในปี
2546 และ ปี 2547 นั้น ทุกโครงการได้ขยายการผลิตตามแผนครบถ้วนแล้ว ในปี 2548
ซึ่งมีผลทำให้มีกำไรจากการดำเนินงานในปี 2548 ของบริษัทเหล่านี้มากขึ้น เมื่อเทียบกับปี 2547

2. ผลการดำเนินงาน

1.  ภาพรวมของผลการดำเนินงาน

  ผลการดำเนินงานของบริษัทและบริษัทย่อยในรอบปีที่ผ่านมา บริษัทมีกำไรสุทธิสำหรับปี 2548
  เป็นจำนวน 856.62 ล้านบาท เพิ่มขึ้นร้อยละ 101.80 เมื่อเทียบกับปี 2547 ซึ่งมีจำนวน
  424.48 ล้านบาท
  สาเหตุหลักของการเปลี่ยนแปลงเกิดจากการที่บริษัทย่อยของบริษัทได้ขายเงินลงทุนบางส่วนในธุรกิจพลังงานไฟฟ้าในประเทศไทยอย่างมีเงื่อนไขให้ผู้ถือหุ้นชาวต่างประเทศ
  บัดนี้เงื่อนไขดังกล่าวปฏิบัติได้แล้ว จึงถือเป็นรายการขายที่เสร็จสมบูรณ์
  ทำให้บริษัทย่อยได้รับส่วนต่างจากรายการนี้ ซึ่งมีผลทำให้กลุ่มธุรกิจลงทุนและอื่น ๆ
  มีผลกำไรดีขึ้นเมื่อเทียบกับปี 2547 อยู่จำนวน 133.79 ล้านบาท
  รายการกำไรจากการขายเงินลงทุนข้างต้นไม่ใช่รายได้ซึ่งเกิดจากการดำเนินงานปกติของบริษัท
  รายได้จากการดำเนินงานปกติของโครงการนี้ต้องรอให้โรงงานสร้างเสร็จและดำเนินงานตามแผนในปี
  2551 บริษัทจึงจะได้รับผลตอบแทนในรูปของเงินปันผลต่อไป ประการต่อมา
  บริษัทย่อยในกลุ่มพลังงานในประเทศจีน มีผลการดำเนินงานดีขึ้นเมื่อเทียบกับปี 2547 จำนวนเงิน
  94.58 ล้านบาท นอกจากนี้ บริษัทฯ มีการรับรู้ส่วนแบ่งกำไรจากบริษัทร่วมเพิ่มขึ้นจากปี 2547
  รวมจำนวนเงิน 186.45 ล้านบาท ซึ่งส่วนใหญ่มาจากกิจการในประเทศจีนที่เพิ่มขึ้นจำนวน
  183.94 ล้านบาท นอกจากภาพรวมข้างต้น ธุรกรรมจากการประกอบกิจการ
  บริษัทมียอดขายเพิ่มขึ้น 3.49% ต้นทุนขายลดลงเล็กน้อย 0.81%
  มีค่าใช้จ่ายในการขายและบริหารเพิ่มขึ้น 0.72 % มีรายการขาดทุนจากอัตราแลกเปลี่ยน 71.59
  ล้านบาท หรือ 0.41% ของยอดขายและมีดอกเบี้ยจ่ายเพิ่มขึ้น 42.54 ล้านบาท หรือ 0.23%
  ของยอดขาย สาเหตุดังกล่าวมีปัจจัยหลักที่ทำให้เกิดผลกระทบต่อการดำเนินธุรกิจ
  ซึ่งสามารถสรุปได้คือ

1.  นโยบายของหน่วยงานภาครัฐของต่างประเทศ

ตามที่กลุ่มบริษัทฯ ได้มีการลงทุนในธุรกิจพลังงานไฟฟ้าในสาธารณรัฐประชาชนจีน
ซึ่งในอดีตได้รับผลตอบแทนที่ดีต่อเนื่องกันมาโดยตลอด กระทั่งปี 2546 และปี 2547
ราคาถ่านหินซึ่งเป็นวัตถุดิบหลักได้มีการขึ้นราคาอย่างต่อเนื่อง
แต่ราคาขายไฟฟ้าและไอน้ำซึ่งเป็นราคาควบคุมโดยทางการหรือหน่วยงานของภาครัฐไม่สามารถขึ้นราคาได้
เป็นเหตุให้ผลการดำเนินงานจากธุรกิจกลุ่มนี้ลดลงอย่างมาก ในปี 2546 และ 2547 กลุ่มบริษัทฯ
ได้เจรจาต่อรองกับภาครัฐ ซึ่งต้องอาศัยระยะเวลาจนกระทั่งต้นปี 2548
ได้มีความคืบหน้าโดยภาครัฐของประเทศจีนอนุมัติให้กำหนดโครงสร้างราคาขายไฟฟ้าและไอน้ำ
สามารถปรับขึ้นลงได้ตามสัดส่วนของราคาเชื้อเพลิง
หรือถ่านหินที่เปลี่ยนไปและมีรายละเอียดสูตรการคำนวณขึ้นอยู่กับแต่ละเมืองหรือแต่ละมณฑล
ซึ่งได้มีผลบังคับใช้ตั้งแต่เดือนพฤษภาคมปี 2548 เป็นต้นมา
เหตุการณ์ข้างต้นมีผลทำให้ผลประกอบการของธุรกิจกลุ่มพลังงานในประเทศจีนดีขึ้นมากเมื่อเทียบกับปี
2547

(2) การตลาดและการแข่งขัน

ในสภาวะที่ประเทศไทยมีการเปิดเสรีทางการค้า และสินค้าของบริษัทฯ
กลุ่มสิ่งทอและรองเท้าอยู่ในตลาดที่มีผู้ขายมากราย มีกลไกตลาดเป็นตัวกำหนดราคา
ในขณะที่ต้องแข่งขันกับสินค้าประเภทเดียวกันจากประเทศที่มีต้นทุนต่ำกว่า
จึงทำให้ราคาสินค้าต่อหน่วยมีราคาตลาดที่ต่ำ บริษัทฯ ขึ้นราคาขายไม่ได้ตามสัดส่วนของวัตถุดิบ
หรือต้นทุนการผลิตที่มีราคาสูงขึ้น เพราะมีการแข่งขันที่สูงมาก
เป็นสาเหตุให้ผลประกอบการของกลุ่มสิ่งทอและรองเท้าไม่เป็นไปตามเป้าหมายที่คาดไว้
อย่างไรก็ตาม บริษัทฯ ยังคงต้องรักษาส่วนแบ่งตลาดได้
และปรับกลยุทธ์ให้สอดคล้องกับสภาพการณ์ที่เปลี่ยนแปลงไป เช่น บริษัทฯ
มีการขยายธุรกิจสิ่งทอไปยังประเทศจีน
ซึ่งอาจเป็นฐานการผลิตที่มีประสิทธิภาพทางต้นทุนได้ดีกว่าในปัจจุบัน
ทั้งยังเป็นการขยายตลาดด้านนี้ให้กว้างขึ้นอีกด้วย
หรือปรับปรุงการจัดองค์กรให้กระชับตลอดทั้งย้ายไปผลิตที่ต่างจังหวัดบางส่วนเพื่อให้ต้นทุนการผลิตต่ำลง
เป็นต้น

 (3) อัตราแลกเปลี่ยนเงินตราต่างประเทศ

ปัจจัยความผันผวนของอัตราแลกเปลี่ยน มีผลกระทบต่อกลุ่มบริษัท 2 ประการ คือ
ความเสี่ยงจากการได้รับชำระหนี้จากการขายสินค้าส่งออกที่เป็นเงินตราต่างประเทศแล้วแปลงเป็นเงินบาทได้น้อยลง
และอีกประการหนึ่งคือ การที่บริษัทฯ มีหนี้ระยะยาวที่เป็นสกุลเงินตราต่างประเทศ
อาจเกิดขาดทุนจากอัตราแลกเปลี่ยนก็ได้ในปี 2547 และปี 2548 บริษัทฯ
มีหนี้ระยะยาวคงค้างที่ยังไม่ครบกำหนดชำระรวม 40.5 ล้าน และ 36.33
ล้านเหรียญสหรัฐอเมริกาตามลำดับ เมื่อสิ้นปี 2547 อัตราแลกเปลี่ยน 1 เหรียญสหรัฐเท่ากับ
39.2025 บาท บริษัทฯ รับรู้กำไรจากอัตราแลกเปลี่ยนปี 2547 เท่ากับ 92.23 ล้านบาท แต่สิ้นปี
2548 อัตราแลกเปลี่ยน 1 เหรียญสหรัฐ เท่ากับ 41.1748 บาท ทำให้บริษัทฯ
ต้องรับรู้ขาดทุนจากอัตราแลกเปลี่ยนในปี 2548 เท่ากับ 71.59 ล้านบาท ทั้ง ๆ
ที่เป็นเงินต้นซึ่งเกิดจากการกู้ยืมเงินในคราวเดียวกัน จึงทำให้มีรายการกำไร (ขาดทุน)
จากอัตราแลกเปลี่ยนใน 2 ปีนี้ แตกต่างกัน 163.82 ล้านบาท

(4) การเพิ่มประเภทธุรกิจ

ลักษณะการประกอบธุรกิจส่วนหนึ่งของบริษัท คือ การลงทุน
จากการที่บริษัทขยายการลงทุนไปยังธุรกิจพลังงานทั้งในประเทศและต่างประเทศที่สาธารณรัฐประชาชนจีน
รวมทั้งกระจายความเสี่ยงด้านการลงทุนไปยังธุรกิจโรงเรียนนานาชาติในประเทศจีน
ซึ่งมีศักยภาพทางการตลาดและมีอุปสงค์มากกว่าอุปทาน
โครงการที่กล่าวข้างต้นนี้มีผลประกอบการในปี 2548 ดีกว่าปี 2547 จึงทำให้บริษัทฯ
รับรู้รายได้จากผลการประกอบการในปี 2548 ดีกว่าปี 2547 มาก

  2.2 ผลการดำเนินงานที่ผ่านมาของกลุ่มธุรกิจ

  (1) รายได้จากการขายหรือบริการ

บริษัทฯ มีรายได้จากการขายและบริการในปี 2548 เท่ากับ 17,377.2 ล้านบาท เมื่อเทียบกับปี
2547 ซึ่งมีจำนวน 16,791.8 ล้านบาท มีจำนวนเพิ่มขึ้น 585.4 ล้านบาท
ซึ่งมาจากยอดขายเพิ่มขึ้นของธุรกิจคอมพิวเตอร์และอีเลคโทรนิคส์ และธุรกิจที่บริษัทฯ
ขยายการลงทุนไปที่ประเทศจีน โครงการโรงด้าย เป็นหลัก และนอกจากนี้
บางส่วนมาจากธุรกิจพลาสติก ยาง และโลหะในประเทศไทย และธุรกิจการศึกษาในประเทศจีน

ในโครงการโรงด้ายที่ประเทศจีน ปี 2547 มีการดำเนินงานไม่เต็มปี แต่ปี 2548
มีการดำเนินงานตลอดปี จึงทำให้มียอดขายเพิ่มขึ้นเมื่อเปรียบเทียบกัน

  (2) รายได้อื่น

บริษัทฯ มีรายได้อื่นที่นอกเหนือจากรายได้จากการขายในปี 2548 เท่ากับ 1,211.75 ล้านบาท
เมื่อเทียบกับปี 2547 ซึ่งมีจำนวน 841.24 ล้านบาท ในปี 2548 มีจำนวนเพิ่มขึ้น 370.51
ล้านบาท หรือเพิ่มขึ้น 1.75 % ของสัดส่วนรายได้รวม ซึ่งแบ่งการพิจารณาออกเป็น 3 ประการคือ

  (2) ก. รายได้อื่นที่เกิดขึ้นปกติที่ไม่ใช่รายได้จากการขายลดลง 39.71 ล้านบาท
  เนื่องจากรายได้ รายการต่าง ๆ เช่น ดอกเบี้ยรับ ค่าเช่ารับ เงินปันผลรับ และอื่น ๆ
  ล้วนเพิ่มขึ้นรายการละเล็กน้อย แต่รายการกำไรจากอัตราแลกเปลี่ยนเกิดขึ้นเฉพาะในปี 2547
  จำนวน 92.2 ล้านบาท แต่ปี 2548 ไม่มีกำไรจากเรื่องนี้ จึงทำให้ยอดรวมของกลุ่มนี้ลดลง

(2) ข. รายได้ประเภทส่วนแบ่งกำไรจากเงินลงทุนตามวิธีส่วนได้เสีย มีจำนวนเพิ่มขึ้น 186.44
ล้านบาท หรือ 0.9% ของสัดส่วนรายได้รวม
ซึ่งรับรู้รายได้จากผลการดำเนินงานของบริษัทร่วมตามวิธีส่วนได้เสีย
ซึ่งเป็นไปตามมาตรฐานการบัญชี มีสาเหตุหลักมาจากบริษัทร่วมในธุรกิจโรงไฟฟ้าและอื่นๆ
ในประเทศจีน มีผลประกอบการในปี 2548 ดีขึ้นมากเมื่อเทียบกับปี 2547 อันเนื่องจากกลางปี
2548 ราคาขายไฟฟ้าและไอน้ำได้รับการอนุมัติจากภาครัฐของประเทศจีน
ให้ปรับราคาขายขึ้นลงได้โดยอิงราคาของเชื้อเพลิงหรือถ่านหิน ตามสูตรการคำนวณของแต่ละท้องที่
อีกประการหนึ่งในแต่ละบริษัทที่มีโครงการขยายกำลังการผลิตตั้งแต่ปี 2546 ถึงปี 2547
ได้ดำเนินงานเต็มที่ในส่วนขยายนั้นแล้วในปี 2548 ซึ่งได้แสดงรายละเอียดในข้อ 12 (2) หัวข้อที่
1 แล้ว

(2) ค. รายได้จากกำไรจากการขายเงินลงทุน ปี 2547 ไม่มีรายการนี้แต่ในปี 2548
เกิดกำไรจากรายการเงินลงทุนระหว่างดำเนินการขาย
ซึ่งเป็นเงินลงทุนที่บริษัทย่อยลงทุนในบริษัทผลิตกระแสไฟฟ้าอิสระ (IPP) ในประเทศไทย
และมีการจำหน่ายเงินลงทุนอย่างมีเงื่อนไขให้ผู้ร่วมทุนชาวต่างประเทศตั้งแต่ปี 2541
ปัจจุบันเงื่อนไขดังกล่าวปฏิบัติได้แล้วจึงถือว่าเป็นการจำหน่ายเงินลงทุนอย่างสมบูรณ์ทำให้บริษัทได้รับเงินจากรายการนี้
และเกิดกำไรจำนวน 223.7 ล้านบาท ในปี 2548
รายการนี้ไม่ใช่รายได้จากการประกอบกิจการตามปกติของบริษัท

(3) ต้นทุนและค่าใช้จ่ายในการขายและบริหาร

ต้นทุนขายของปี 2548 เพิ่มขึ้นจากปี 2547 จำนวน 383.11 ล้านบาท ในขณะที่ยอดขายเพิ่มขึ้น
585.40 ล้านบาท หรือเทียบสัดส่วนกับยอดขาย ต้นทุนขายลดลง 0.81%
เพราะว่ามีการบริหารด้านต้นทุนให้มีประสิทธิภาพมากขึ้นในบางกลุ่มธุรกิจที่มีนัยสำคัญคือ
ธุรกิจด้านพลาสติก ยาง และโลหะ ซึ่งเป็นธุรกิจในประเทศ ส่วนในต่างประเทศ คือ
กลุ่มธุรกิจสิ่งทอในประเทศจีน บริหารให้อยู่ในช่วงของ Economy of Scale
ส่วนธุรกิจด้านอื่นในประเทศไทย ลักษณะผลิตภัณฑ์เป็นสินค้าที่อยู่ในตลาดที่มีการแข่งขันสูงมาก
ในขณะที่ต้นทุนวัตถุดิบและค่าใช้จ่ายในการผลิตสูงขึ้นมาโดยตลอด
จึงอยู่ในช่วงระหว่างดำเนินการปรับปรุง ซึ่งบริษัทฯ
ส่งเสริมพัฒนาทักษะของพนักงานในการปฏิบัติงาน
และมีมาตรการปรับปรุงโดยอาศัยเครื่องมือการจัดการต่าง ๆ เช่น Balance Score Card ,
Occ, Jitฯ ทั้งนี้อาศัยแนวทางการปรัปปรุงตามเกณฑ์ TQA

ค่าใช้จ่ายในการขายและบริหารในปี 2548 มีจำนวน 1,955.40 ล้านบาท เพิ่มขึ้น 187.25
ล้านบาท เมื่อเทียบกับปี 2547 ซึ่งมีจำนวน 1,768.15 ล้านบาท
หรือเทียบสัดส่วนของรายได้รวมเพิ่มขึ้น 0.49% สาเหตุหลักเนื่องจากการเพิ่มขึ้นของค่าไฟฟ้า ค่าน้ำ
ค่าขนส่ง ค่าใช้จ่ายส่งออกรวม 0.3 % ซึ่งล้วนแต่เป็นผลกระทบจากการที่ค่าน้ำมันมีราคาสูงขึ้น
นอกจากนี้มีค่าใช้จ่ายด้านการวิจัยและพัฒนาและค่าเสื่อมราคาที่เพิ่มขึ้นเล็กน้อย
ในส่วนของค่าใช้จ่ายที่สามารถควบคุมได้ บริษัทได้ดำเนินการตามความจำเป็นและเหมาะสมแล้ว
สรุปแล้วค่าใช้จ่ายในการขายและบริหาร
เพิ่มขึ้นตามสภาวะปกติของการดำเนินธุรกิจและสอดคล้องกับสภาวะแวดล้อมที่เปลี่ยนไป

(4) กำไร

ในปี 2548 บริษัทฯ มีผลการดำเนินงานจากอัตรากำไรขั้นต้น 11.54 % เมื่อเทียบกับปี 2547
ซึ่งเท่ากับ 10.73 % นั้น เพิ่มขึ้น 0.81% เนื่องจากปี 2548
บริษัทมียอดขายที่เพิ่มขึ้นส่วนต้นทุนขายเพิ่มไม่เท่าสัดส่วนของยอดขายที่เพิ่มขึ้น
และบางธุรกิจในประเทศจีนสามารถเพิ่มราคาขายต่อหน่วยได้
ปริมาณขายที่เพิ่มขึ้นจึงส่งผลให้กำไรขั้นต้นเพิ่มตามไปด้วย

ส่วนเรื่องกำไรจากการดำเนินงานในปี 2548 บริษัทฯ
มีอัตรากำไรจากการดำเนินงานต่อรายได้รวม เท่ากับ 7.14% เพิ่มขึ้น 3.51%
เมื่อเทียบกับปีที่ผ่านมา ซึ่งเท่ากับ 3.63% เนื่องจากในปี 2547
ผลประกอบการของบริษัทในกลุ่มที่ประเทศจีน มีผลการดำเนินงานน้อยผิดปกติ
เนื่องจากประสบภาวะถ่านหินซึ่งเป็นวัตถุดิบหลักขึ้นราคาต่อเนื่อง
แต่เพิ่มราคาขายไม่ได้เพราะเป็นราคาควบคุม
ช่วงดังกล่าวเป็นระยะเวลาของการเจรจาขอขึ้นราคาขายจากทางการ กระทั่งกลางปี 2548
มีผลสำเร็จระดับหนึ่งทางการอนุมัติให้ปรับราคาขายขึ้นลงตามสูตรการคำนวณอิงสัดส่วนกับราคาเชื้อเพลิง
หรือวัตถุดิบ เป็นเหตุให้กำไรในปี 2548 ดีขึ้น ประกอบกับใช้กำลังการผลิตที่ขยายเพิ่มเต็มที่
จึงมีปริมาณขายเพิ่มขึ้นด้วย ส่งผลให้ส่วนแบ่งการรับรู้กำไรจากบริษัทย่อย
บริษัทร่วมเพิ่มขึ้นเมื่อเทียบกับปี 2547 นอกจากนี้ในปี 2548
มีรายการกำไรจากการขายเงินลงทุนตามที่กล่าวไว้ในหัวข้อ 12 (2) ค. รายได้อื่น จำนวน
223.7 ล้านบาท หรือ 1.20% ของรายได้รวม และรายการในปี 2547 บริษัท
มีรายการขาดทุนจากการตัดด้อยค่าของเงินลงทุน จำนวน 156.47 ล้านบาท
ตามรายละเอียดที่เคยเปิดเผยไว้แล้วในปี 2547 แต่ในปี 2548
บริษัทมีรายการทำนองเดียวกันรับรู้การด้อยค่าเพียง 13.34 ล้านบาท รายการอื่นนอกจากนี้คือ ปี
2548 บริษัทรับรู้ผลขาดทุนจากอัตราแลกเปลี่ยน 71.59 ล้านบาท ซึ่งปี 2547
เป็นรายการกำไรตามรายละเอียดที่แสดงไว้แล้วในหัวข้อ 12 (2) หัวข้อ 2
ผลการดำเนินงานข้อย่อย (3)

เรื่องอัตราส่วนกำไรสุทธิต่อรายได้รวมของปี 2548 เท่ากับ 4.61 % ในขณะที่ปี 2547 เท่ากับ
2.41 % เพิ่มขึ้น 2.2%
เหตุผลประการแรกเป็นผลจากกำไรจากการดำเนินงานเพิ่มขึ้นตามที่กล่าวไว้ข้างต้น
และประการต่อมา คือบริษัทมีดอกเบี้ยจ่ายเพิ่มขึ้น 42.54 ล้านบาท หรือเทียบเป็น 0.23%
ของรายได้รวม ทั้งนี้เนื่องจากบริษัทฯ มีเงินกู้ระยะยาว ณ สิ้นปี 2548 มียอดคงค้าง 36.33
ล้านเหรียญสหรัฐอเมริกา อิงอัตราดอกเบี้ยของ SIBOR
และในปีที่ผ่านมาในตลาดเงินมีการขึ้นอัตราดอกเบี้ยหลายครั้ง ทำให้ดอกเบี้ยจ่ายของปี 2548
สูงกว่าของปี 2547

อัตราผลตอบแทนต่อผู้ถือหุ้น ปี 2548 เท่ากับ 6.57% ในขณะที่ปี 2547 เท่ากับ 3.38% เพิ่มขึ้น
3.19% ทั้งนี้เพราะกำไรสุทธิปี 2548 สูงกว่าปี 2547 ตามที่กล่าวไว้ข้างต้น

งบการเงินรวมของบริษัทฯ ปี 2548 มีกำไรสุทธิ 856.62 ล้านบาท
เมื่อเทียบกับกระแสเงินสดจากการดำเนินงาน ซึ่งมีจำนวน 682.35 ล้านบาท
หรือได้กระแสเงินสดจากกิจกรรมดำเนินงานเป็น 79.66 % ของกำไรสุทธิ
เนื่องจากมีรายการที่รับรู้เป็นรายได้ในการคำนวณกำไรสุทธิ
แต่ไม่จัดอยู่ในรายการรับเงินสดจากการดำเนินงานหรือได้ถูกแยกรายการออกจากกิจกรรมดำเนินงานไปอยู่ในกิจกรรมลงทุน
ซึ่งได้แก่ รายการการรับรู้ส่วนแบ่งกำไรจากเงินลงทุนตามวิธีส่วนได้เสีย จำนวน 526.96 ล้านบาท
ซึ่งไม่ได้รับกระแสเงินสดจำนวนนี้เข้ามา และรายการกำไรจากการขายเงินลงทุน จำนวน 223.7
ล้านบาท หรือ 26.12 % ของกำไรสุทธิ
ได้หักออกในการคำนวณกระแสเงินสดรับจากกิจกรรมดำเนินงาน
ซึ่งแยกประเภทต่างหากไว้ในกระแสเงินสดรับจากกิจกรรมลงทุน อย่างไรก็ตาม
การที่กระแสเงินสดจากกิจกรรมดำเนินงานลดลง เนื่องจากมีเจ้าหนี้ลดลงมาก จำนวน 496
ล้านบาทนั้น เ นื่องจากบริษัทฯ มีสภาพคล่องเหลือมากช่วงปลายปี จึงได้ชำระเจ้าหนี้ประเภททรัสต์

รีซีทที่อยู่ในช่วงชำระก่อนได้ เพื่อลดดอกเบี้ยจ่าย

5.  อัตราตอบแทนต่อผู้ถือหุ้น

ในปี 2548 บริษัทฯ มีกำไรสุทธิตามวิธีส่วนได้เสีย
ซึ่งเป็นไปตามมาตรฐานบัญชีที่กำหนดให้รับรู้ส่วนแบ่งผลกำไร (ขาดทุน)
จากบริษัทย่อยและบริษัทร่วมแล้ว บริษัทฯ มีกำไรสุทธิจำนวน 856.62 ล้านบาท กำไรสุทธิต่อหุ้น
2.95 บาท บริษัทฯ คาดว่าจะจ่ายเงินปันผลให้ผู้ถือหุ้นจำนวน 1.25 บาท ต่อหุ้น
อัตราการจ่ายเงินปันผลเทียบเท่ากับ 42.37 % ของกำไรสุทธิตามวิธีส่วนได้เสียของบริษัท

บริษัทฯ มีนโยบายจ่ายผลตอบแทนให้ผู้ถือหุ้น ในอัตราที่เหมาะสมกับการลงทุนอย่างสม่ำเสมอ
โดยเป็นไปตามสภาพคล่องและการใช้เงินของบริษัทฯ
อย่างไรก็ตามได้กำหนดนโยบายจะจ่ายเงินปันผลในอัตราไม่ต่ำกว่า 1 ใน 3
ของกำไรสุทธิตามวิธีราคาทุน ซึ่งเป็นผลการดำเนินงานจากกระแสเงินสดที่บริษัทฯ ได้รับจริง

ประวัติการจ่ายเงินปันผลของบริษัท เทียบกับกำไรสุทธิต่อหุ้น ตามวิธีส่วนได้เสียปรากฎดังนี้

ปี อัตราการจ่ายเงินปันผลต่อหุ้น กำไรสุทธิต่อหุ้น (วิธีส่วนได้เสีย)

2547 1.25 1.46

2546 1.25 3.37

2545 1.25 3.40

2544 1.25 3.72

2543 1.25 3.89

2542 1.25 4.20

3. ฐานะการเงิน

การเปลี่ยนแปลงฐานะการเงินของบริษัทสรุปได้ดังนี้

3.1 สินทรัพย์ ณ 31 ธันวาคม 2548 บริษัทมีสินทรัพย์รวมเป็นจำนวนเงิน 20,521 ล้านบาท ลดลง
209.05 ล้านบาท หรือ 1.01 % เมื่อเทียบกับสิ้นปี 2547 ซึ่งมีจำนวน 20,730 ล้านบาท

1.  ส่วนประกอบของสินทรัพย์ ณ สิ้นปี 2548 ที่สำคัญคือ สินทรัพย์หมุนเวียน 37.14 %

เงินลงทุน 39.32 % อาคารและอุปกรณ์สุทธิ 19.93 % และสินทรัพย์อื่น 3.61 %
เมื่อเทียบสัดส่วนของสินทรัพย์ ณ สิ้นปี 2547 ปรากฏว่าสินทรัพย์หมุนเวียนมีสัดส่วนใกล้เคียงกันมาก
รายการที่เปลี่ยนแปลงหลัก ๆ คือ รายการเงินลงทุนระหว่างดำเนินการขาย สิ้นปี 2547 มีจำนวน
470.25 ล้านบาท แต่สิ้นปี 2548 ไม่มีจำนวนนี้แล้ว
เนื่องจากบริษัทย่อยได้ถือว่ามีการขายเงินลงทุนอย่างสมบูรณ์ และได้ส่งมอบแล้วในปลายปี 2548
ตามรายละเอียดที่ได้กล่าวไว้แล้ว ในหัวข้อ 12 (2) ข้อ 2.2 (2) ค นอกจากนี้
จำนวนเงินลงทุนในบริษัทร่วมเพิ่มขึ้น เมื่อเทียบกับปี 2547
เนื่องจากการรับรู้ส่วนได้เสียของส่วนของผู้ถือหุ้นที่เพิ่มขึ้นในบริษัทร่วม
เนื่องจากผลประกอบการของปี 2548 ดีขึ้น

รายการ ที่ดิน อาคาร และอุปกรณ์ ลดลง 1.36 % เนื่องจากสินทรัพย์ประเภทเครื่องจักรและ
อุปกรณ์ ลดลง ซึ่งบริษัทย่อยในธุรกิจพลังงานในประเทศจีน ชื่อ Danhuang-Union
Cogeneration ได้เลิกประกอบกิจการในปี 2547 และอยู่ในกระบวนการชำระบัญชี ระหว่างปี
2548 มีการจำหน่ายเครื่องจักร และอุปกรณ์ไปทั้งหมด

สินทรัพย์อื่นเปลี่ยนแปลงอย่างไม่มีนัยสำคัญ

  (2) คุณภาพของสินทรัพย์

ณ 31 ธันวาคม 2548 ยอดคงเหลือของลูกหนี้และตั๋วเงินรับการค้าสุทธิมีจำนวนเงิน 2,577.55
ล้านบาท ลดลงจากปีที่แล้วเล็กน้อย จำนวน 33.16 ล้านบาท ซึ่งปีที่แล้วมีจำนวน 2,610.71
ล้านบาท ยอดลูกหนี้คงค้างส่วนใหญ่ยังไม่เกินกำหนดเวลาชำระหนี้ ระยะเวลาเก็บหนี้เฉลี่ยปี 2548
เท่ากับ 55 วัน ใกล้เคียงปี 2547 ซึ่งมี 59 วัน ซึ่งใกล้เคียงกับระยะเวลาการให้สินเชื่อของบริษัท
อย่างไรก็ตาม บริษัทฯ และบริษัทย่อยได้ทำการประเมินมูลค่าสุทธิของลูกหนี้การค้า
ที่ค้างชำระเกินกว่า 1 ปี ซึ่งมีจำนวนประมาณ 41.0 ล้านบาท และได้บันทึกค่าเผื่อหนี้สงสัยจะสูญ
สำหรับลูกหนี้ดังกล่าวที่คาดว่าจะเรียกเก็บเงินไม่ได้ไว้เป็นจำนวนประมาณ 40.1 ล้านบาท
ซึ่งเทียบเป็นสัดส่วน 1.53 % ของลูกหนี้รวม บริษัทฯ
และบริษัทย่อยเชื่อว่าค่าเผื่อหนี้สงสัยจะสูญดังกล่าว มีจำนวนเพียงพอในสถานการณ์ปัจจุบัน

เงินให้กู้ยืมระยะสั้นแก่กิจการที่เกี่ยวข้องกัน ยอดคงเหลือ ณ 31 ธันวาคม 2548 มีจำนวน 302.54
ล้านบาท เพิ่มขึ้นจำนวน 99.27 ล้านบาท เมื่อเทียบกับปี 2547 เนื่องจาก
บริษัทย่อยให้กู้ยืมระยะสั้นแก่บริษัทที่เกี่ยวข้องกันตามสัดส่วนของผู้ถือหุ้น ซึ่งเพิ่มในปี 2548 จำนวน
97.10 ล้านบาท เพื่อให้โครงการลงทุนสามารถดำเนินงานต่อไปได้
ซึ่งเงินให้กู้ยืมกับบริษัทที่เกี่ยวข้องกันนั้น จะได้รับเงินคืนทั้งจำนวนในไตรมาสที่ 1 ของปี 2549
นอกจากนี้ เป็นการให้กู้ยืมเงินเพิ่มในธุรกิจบริหารการศึกษา จำนวนเงินประมาณ 2 ล้านบาท
รายการเงินให้กู้ยืมระยะสั้นแก่กิจการที่เกี่ยวข้องกันนี้เป็นการให้ความช่วยเหลือทางการเงินกับธุรกิจในกลุ่ม
ซึ่งนำไปเป็นเงินทุนหมุนเวียน และใช้ในธุรกรรมที่เกี่ยวข้องกับการประกอบกิจการ
ซึ่งมีการคิดดอกเบี้ยอิงกับอัตราดอกเบี้ยเงินกู้ของธนาคารพาณิชย์ขนาดใหญ่แห่งหนึ่ง บริษัทฯ
เชื่อว่ารายการคงค้างเหล่านี้ ผู้กู้มีความสามารถที่จะใช้คืนเงินกู้ได้ทั้งจำนวน

สินค้าคงเหลือ ณ 31 ธันวาคม 2548 มียอดคงเหลือสุทธิ 2,280.45 ล้านบาท หรือเท่ากับ 11.11
% ของสินทรัพย์รวม มีจำนวนลดลง 7.26 ล้านบาท เมื่อเทียบกับสิ้นปี 2547 ซึ่งมีจำนวน
2,287.71 ล้านบาท บริษัทฯ และบริษัทย่อยมีระบบการตรวจนับสินค้าคงเหลืออย่างสม่ำเสมอ
ทั้งยังมีรายงานการวิเคราะห์อายุสินค้าคงเหลือ และพิจารณาความเสื่อมสภาพ ล้าสมัย ณ สิ้นปี
2548 มีการตั้งสำรองสินค้าเสื่อมสภาพ และล้าสมัย เป็นจำนวน 128.79 ล้านบาท ซึ่งคิดเป็น 5.4
% ของยอดรวมสินค้าคงเหลือ บริษัทฯ และบริษัทย่อยประเมินว่า สำรองสินค้าเสื่อมสภาพฯ
จำนวนดังกล่าว มีความเหมาะสมไม่มากหรือน้อยไป

รายการเงินลงทุนของบริษัทฯ มีทั้งการลงทุนภายในประเทศและต่างประเทศ ซึ่งรายละเอียดต่าง ๆ
ตามหมายเหตุประกอบงบการเงินข้อ 7 ข้อ 8 ข้อ 9 และข้อ 10 ในปี 2548 มีสัดส่วน 39.32 %
ของสินทรัพย์รวม และได้แสดงสาเหตุความแตกต่างกับสิ้นปี 2547 แล้ว ในหัวข้อ ฐานะการเงิน ข้อ
3 (1) เรื่องส่วนประกอบของสินทรัพย์แล้ว

2.  สภาพคล่อง

3.  งบกระแสเงินสด สำหรับปีสิ้นสุดวันที่ 31 ธันวาคม 2548 บริษัทฯ
    มีกระแสเงินสดจากกิจกรรมดำเนินงาน 682.35 ล้านบาท ได้จากกิจกรรมลงทุน 205.48
    ล้านบาท และใช้ไปในกิจกรรมจัดหาเงิน 1,313.23 ล้านบาท
    รวมทั้งปีมีกระแสเงินสดสุทธิลดลง 161.65 ล้านบาท

การที่บริษัทมีกระแสเงินสดรับจากกิจกรรมดำเนินงานน้อยกว่าปีที่แล้ว จำนวน 327 ล้านบาท
เป็นเพราะสาเหตุหลักในช่วงปลายปี 2548 บริษัทฯ มีสภาพคล่องส่วนเกินมาก
จึงได้ชำระหนี้ให้เจ้าหนี้ทรัสต์รีซีท ก่อนกำหนดมาก เพื่อลดดอกเบี้ยจ่าย
จึงเป็นเหตุให้รายการเจ้าหนี้และตั๋วเงินจ่ายการค้าลดลง 335.77 ล้านบาท
ส่วนรายการเปลี่ยนแปลงอื่นคือ ใช้ไปในสินทรัพย์ดำเนินงานเพิ่มขิ้นสุทธิ 19.53 ล้านบาท
และใช้ไปในหนี้สินในการดำเนินงานอื่นที่ไม่ใช่เจ้าหนี้การค้าเพิ่ม 60.36 ล้านบาท
ซึ่งเป็นจำนวนที่ไม่มีนัยสำคัญ

บริษัทฯ ได้รับกระแสเงินสดสุทธิจากกิจกรรมลงทุน 205.48 ล้านบาท เพิ่มขึ้นจากปี 2547 มาก
ซึ่งปี 2547 มีกระแสเงินสดสุทธิใช้ไปในกิจกรรมลงทุน 836.33 ล้านบาท เนื่องจากในปี 2548
บริษัทได้รับเงินสดจากเงินปันผล 96.19 ล้านบาท จ่ายให้กู้ยืมแก่กิจการที่เกี่ยวข้องกัน
ตามที่กล่าวไว้แล้วข้างต้น ข้อ (2) คุณภาพสินทรัพย์ ในหัวข้อดังกล่าว จำนวน 99.27 ล้านบาท
และใช้ไปในการซื้อรายการที่ดิน อาคาร และอุปกรณ์ รวม 413.48 ล้านบาท
ซึ่งส่วนใหญ่เป็นการลงทุนในเครื่องจักร และอุปกรณ์ เพื่อขยายกำลังการผลิตในธุรกิจพลาสติก ยาง
และโลหะ ธุรกิจรองเท้า และกลุ่มพลังงานในประเทศจีน
นอกจากนี้มีเงินสดรับจากการขายเงินลงทุน ตามที่กล่าวไว้ในหัวข้อ (12) ข้อ 2.2 (2) ค.
เรื่องรายได้จากกำไรจากการขายเงินลงทุน รายการนี้ได้รับเงิน 622 ล้านบาท
จึงเป็นเหตุให้บริษัทฯ มีสภาพคล่องทางการเงินสูง ในช่วงปลายปี 2548 อย่างไรก็ตาม
มีเงินบางส่วนจากรายการนี้ต้องใช้เป็นเงินเพิ่มทุนในบริษัทที่เกี่ยวข้องกันในระยะเวลา 2 ปีที่จะถึงนี้

ในส่วนของกิจกรรมจัดหาเงิน บริษัทฯ และบริษัทย่อย มีเงินสดรับจากการกู้ยืมระยะยาวจำนวน 8
ล้านบาท รายการเงินรับฝากจากกิจการที่เกี่ยวข้องกันลดลง 14.54 ล้านบาท
นอกจากนี้เป็นการจ่ายชำระหนี้ระยะสั้นและระยะยาวรวมกัน 910.91 ล้านบาท
และมีการจ่ายเงินปันผลให้ผู้ถือหุ้นรวมจำนวน 395.78 ล้านบาท สุทธิแล้ว บริษัทฯ
มีกระแสเงินสดจ่ายสุทธิไปในกิจกรรมจัดหาเงินจำนวน 1,313.23 ล้านบาท

เมื่อรวมกระแสเงินสดจาก 3 กิจกรรมข้างต้น มีจำนวนลดลงสุทธิ 161.65 ล้านบาท
รวมกับรายการเงินสดและรายการเทียบเท่าเงินสดยกมาต้นปี 2,024.03 ล้านบาท
จึงมีเงินสดและรายการเทียบเท่าเงินสด สิ้นปี 2548 เท่ากับ 1,862.37 ล้านบาท

(2) อัตราส่วนสภาพคล่องที่สำคัญ ณ สิ้นปี 2548 บริษัทมีสินทรัพย์หมุนเวียนต่อหนี้สินหมุนเวียนเท่ากับ
1.99:1 เท่า อัตราส่วนสภาพคล่องหมุนเร็วต่อหนี้สินหมุนเวียนเท่ากับ 1.40:1 เท่า
แสดงถึงบริษัทสามารถเปลี่ยนสินทรัพย์สภาพคล่องเป็นเงินสด
ที่สามารถจะชำระหนี้สินหมุนเวียนให้ครบถ้วนแล้ว ยังมีสภาพคล่องส่วนเกินเหลืออยู่อีก 0.40 เท่า
แสดงให้เห็นว่าบริษัทยังมีสภาพคล่องทางการเงินสูง เรื่องระยะเวลาการเก็บหนี้เฉลี่ยของบริษัทอยู่ที่
55 วัน ดีกว่าปีที่ผ่านมาเล็กน้อย และอยู่ภายในช่วงที่บริษัทให้เครดิตกับลูกหนี้การค้า
ส่วนวงจรเงินสด ตั้งแต่จ่ายเงินซื้อวัตถุดิบถึงวันได้รับเงินค่าขายสินค้าเป็นเวลา 27 วัน
ซึ่งใกล้เคียงกับปีที่ผ่านมาที่มีจำนวน 23 วัน บริษัทมีอัตรากำไรจากการดำเนินงานปีนี้ 7.14 %
ซึ่งสูงกว่าปีที่ผ่านมามาก ซึ่งปีที่แล้วมีจำนวน 3.63 % เพราะว่ามีกำไรจากการดำเนินงานดีขึ้น
ตามรายละเอียดที่ได้แสดงไว้ข้างต้น ในเรื่องที่เกี่ยวข้องนี้แล้ว บริษัทมีอัตราส่วนหนี้สิน
ต่อส่วนของผู้ถือหุ้นเท่ากับ 0.41:1 เท่า
แสดงถึงบริษัทใช้สัดส่วนที่มาของเงินจากเจ้าหนี้มีน้อยว่าส่วนของผู้ถือหุ้น
บริษัทจึงมีความเสี่ยงด้านสภาพคล่องต่ำ นอกจากนี้อัตราส่วนความสามารถในการชำระดอกเบี้ยอยู่ที่
9.54 เท่า แสดงถึงบริษัทมีกระแสเงินสดหมุนเวียนอย่างเพียงพอ
ในการที่จะชำระดอกเบี้ยให้เจ้าหนี้ได้ นอกจากนี้มีอัตราผลตอบแทนต่อส่วนของผู้ถือหุ้น 6.57 %
ซึ่งดีกว่าอัตราผลตอบแทนจากอัตราดอกเบี้ยเงินฝากประจำของธนาคารพาณิชย์มาก

  (3) เรื่องระยะเวลาครบกำหนดของหนี้ระยะสั้นที่มีผลต่อสภาพคล่องของบริษัท

บริษัทมีเงินกู้ยืมระยะสั้น 704 ล้านบาท ส่วนของเงินกู้ยืมระยะยาวที่ถึงกำหนดชำระภายในหนึ่งปี
275 ล้านบาท มีส่วนของเจ้าหนี้ตามสัญญาเช่าทางการเงินที่ถึงกำหนดชำระภายในหนึ่งปี 57
ล้านบาท มีค่าใช้จ่ายค้างจ่าย 577 ล้านบาท มีหนี้สินหมุนเวียนอื่นอีก 255 ล้านบาท รวม 1,868
ล้านบาท ซึ่งต้องชำระภายใน 1 ปี แต่เมื่อเทียบสินทรัพย์สภาพคล่อง รายการเงินสด
และรายการเทียบเท่าเงินสดที่สามารถใช้ได้ทันทีมีจำนวน 2,461 ล้านบาท ซึ่งคิดเป็น 131 %
ของหนี้ระยะสั้น ดังนั้นบริษัทมีสภาพคล่องเพียงพอที่จะชำระหนี้สินระยะสั้นภายใน 1 ปี ได้ทั้งหมด
นอกจากนี้ในส่วนของเจ้าหนี้ทรัสต์รีซีท (T/R) นั้น บริษัทมีลูกหนี้ L/C
ที่จะรับชำระได้ตามกำหนดเพื่อนำไปจ่ายชำระเจ้าหนี้ T/R ได้ครบ
ดังนั้นเมื่อคำนึงถึงมูลค่าและระยะเวลาของแหล่งการได้มา
และใช้จ่ายไปของกระแสเงินทุนระยะสั้นนั้นมีความสอดคล้องกัน

3.3 รายจ่ายลงทุน

(1) ในรอบปี 2548 บริษัทมีรายจ่ายลงทุนประเภท เงินให้กู้ยืมระยะสั้น
แก่บริษัทที่เกี่ยวข้องกันตามสัดส่วนของผู้ถือหุ้น
เพื่อให้บริษัทนั้นนำไปพัฒนาโครงการธุรกิจพลังงานในประเทศไทย
ให้โครงการสามารถดำเนินการได้ตามแผนจำนวน 97.1 ล้านบาท
ซึ่งมีผลตอบแทนเป็นดอกเบี้ยเท่ากับอัตราดอกเบี้ยเงินเบิกเกินบัญชี
ของธนาคารพาณิชย์ขนาดใหญ่แห่งหนึ่ง บริษัทจะได้รับคืนเงินต้นและดอกเบี้ยทั้งหมด ในไตรมาสที่ 1
ของปี 2549 เนื่องจากคาดว่าช่วงดังกล่าวโครงการจะสามารถดำเนินการตามแผนได้แล้ว
และได้รับแหล่งเงินทุนของโครงการจากสถาบันการเงินบางส่วน และเงินทุนจากผู้ถือหุ้นบางส่วน
นอกจากนี้บริษัทมีรายจ่ายลงทุนประเภท ที่ดิน อาคาร และอุปกรณ์ เพิ่มในปี 2548 จำนวน 413
ล้านบาท เพื่อขยายกำลังการผลิตในธุรกิจพลาสติก ยาง และ โลหะ ธุรกิจรองเท้า
เพื่อปรับกระบวนการผลิตให้สอดคล้องกับเทคโนโลยี่ และอุปสงค์ของลูกค้าที่เปลี่ยนไป
รวมทั้งเพื่อเพิ่มปริมาณธุรกิจที่เกี่ยวข้อง นอกจากนี้ มีการเพิ่มเครื่องจักร และอุปกรณ์
ในธุรกิจพลังงาน ในประเทศจีน เพื่อให้บริษัทมีกำลังการผลิตที่เพิ่มขึ้น
สำหรับบริษัทย่อยที่มีขนาดเล็กให้ได้ Economy of scale
เพื่อปรับปรุงผลการดำเนินงานให้ได้มากกว่าปี 2547

(2) แผนรายจ่ายลงทุน

บริษัทมีแผนรายจ่ายลงทุนในธุรกิจสิ่งทอในประเทศจีน ในปี 2548 จำนวนเงินประมาณ 190
ล้านบาท เพื่อเป็นทุนจดทะเบียนในโรงงานปั่นด้าย และฟอกย้อม
ทั้งนี้เพื่อหาแหล่งผลิตที่มีต้นทุนต่ำกว่า และเป็นการขยายการตลาดให้กว้างขึ้นด้วย
ตามรายละเอียดสารสนเทศที่ได้เปิดเผยข้อมูลไปแล้ว ในปี 2548
โดยผ่านช่องทางของตลาดหลักทรัพย์แห่งประเทศไทย

3.4 แหล่งที่มาของเงินทุน

1.  โครงสร้างเงินทุนของบริษัท ณ วันที่ 31 ธันวาคม 2548
    จากงบการเงินรวมของบริษัทและบริษัทย่อย มีหนี้สินรวม 5,575.3 ล้านบาท
    ส่วนของผู้ถือหุ้นรวม 13,165.2 ล้านบาท แสดงถึงสัดส่วนมาจากส่วนของผู้ถือหุ้นมากกว่า
    โดยอัตราส่วนหนี้สินต่อส่วนของผู้ถือหุ้น เท่ากับ 0.41 ต่อ 1
    ถ้าหากเปรียบเทียบกับกิจการอื่นในอุตสาหกรรม ส่วนใหญ่อัตราส่วนนี้จะอยู่ประมาณ 1.5 หรือ
    2 ต่อ 1 แสดงถึงหนี้สินของบริษัทยังอยู่ในสัดส่วนที่ต่ำ
    เจ้าหนี้ของบริษัทจึงมีความเสี่ยงจากการได้รับชำระหนี้จากบริษัทที่ต่ำเช่นกัน ดังนั้นในอนาคต
    ถ้าบริษัทยังจะต้องการกู้เงินเพิ่มเพื่อขยายธุรกิจต่อ
    ยังมีส่วนที่จะขยายสัดส่วนด้านหนี้สินเพิ่มได้อีก
    โดยยังอยู่ในโครงสร้างเงินทุนที่เหมาะสมและไม่เสี่ยงมาก

2.  ส่วนของผู้ถือหุ้น

บริษัทและบริษัทย่อยมีมูลค่าของส่วนของผู้ถือหุ้น ณ 31 ธันวาคม 2548 เป็นจำนวน
13,565,189,545 บาท เพิ่มขึ้น 1,065,871,854 บาท จากปี 2547 ซึ่งมีจำนวน
12,499,317,691 บาท จำนวนที่เปลี่ยนแปลงเพิ่มขึ้นแบ่งเป็น 2 ส่วน คือ
ส่วนแรกเป็นกำไรสะสมที่เพิ่มขึ้นจำนวน 475.66 ล้านบาท ซึ่งเกิดจากผลการดำเนินงานของบริษัทฯ
และบริษัทย่อย ส่วนที่สองเป็นส่วนที่เพิ่มขึ้น แต่ไม่กระทบกระแสเงินสดคือ
ส่วนปรับปรุงจากการแปลงค่างบการเงินที่เป็นเงินตราต่างประเทศ เนื่องจากสิ้นปี 2548
อัตราแลกเปลี่ยน 1 เหรียญสหรัฐอเมริกา เท่ากับ 41.1748 ในขณะที่สิ้นปี 2547 เท่ากับ
39.2025 ทำให้งบการเงินของกิจการต่างประเทศ แปลงเป็นเงินตราไทยมีค่าเพิ่มขึ้น
และรายการกำไรที่ยังไม่เกิดขึ้นจริง จากการเปลี่ยนแปลงของมูลค่าเงินลงทุนในหลักทรัพย์เผื่อขาย
มียอดเพิ่มขึ้นจำนวน 21.43 ล้านบาท เมื่อเทียบกับสิ้นปี 2547 ดังนั้นส่วนของผู้ถือหุ้นมีค่าเพิ่มขึ้นในปี
2548 ที่มีผลให้กระแสเงินสดเพิ่มขึ้น เท่ากับ 3.81 % ของส่วนของผู้ถือหุ้นรวมในปี 2547

3.  หนี้สิน

หนี้สินของบริษัท แบ่งเป็นหนี้สินหมุนเวียน 3,822.45 ล้านบาท และหนี้สินไม่หมุนเวียน 1,752.83
ล้านบาท รวมหนี้สิน 5,575.28 ล้านบาท

หนี้สินระยะสั้นแบ่งเป็น เจ้าหนี้ที่เกี่ยวข้องกับการค้า 1,950.68 ล้านบาท
ซึ่งมีการชำระตามระยะเวลาที่ถึงกำหนด
ซึ่งสอดคล้องกับการรับชำระเงินจากลูกค้าการค้าที่เป็นปกติธุรกิจในการดำเนินงาน
และมีหนี้สินที่เป็นเงินกู้ยืมระยะสั้นที่ครบกำหนดชำระภายใน 1 ปี จำนวน 979.22 ล้านบาท
มีเจ้าหนี้หมุนเวียนอื่นๆ อีก 892.55 ล้านบาท ซึ่งบริษัทฯ
มีสภาพคล่องเพียงพอในการชำระหนี้เมื่อถึงกำหนด

ณ สิ้นปี 2548 บริษัทฯ มีเงินกู้ระยะยาวเป็นสกุลเงินดอลล่าร์สหรัฐ จำนวน 36.33 ล้านเหรียญ
โดยมีอัตราดอกเบี้ยอิงกับ SIBOR และมีกำหนดระยะเวลาชำระคืนในระหว่างปี 2548 ถึง ปี 2554
บริษัทไม่มีหลักประกันต่อภาระหนี้สินดังกล่าว
แต่ในสัญญากู้ยืมเงินได้ระบุข้อปฎิบัติและข้อจำกัดบางประการเกี่ยวกับ
การดำรงอัตราส่วนหนี้สินรวมต่อส่วนของผู้ถือหุ้น ข้อจำกัดในการจำหน่าย จ่าย โอน
ทรัพย์สินที่มีความสำคัญต่อการดำเนินงานของบริษัทฯ ส่วนในเรื่องของอัตราดอกเบี้ยซึ่งอิงกับ SIBOR
นั้น มีแนวโน้มเพิ่มขึ้น ทำให้บริษัทมีภาระดอกเบี้ยจ่ายสูงขึ้น
ส่วนในเรื่องของอัตราแลกเปลี่ยนที่จะมีผลกระทบ ต่อเงินกู้ยืมระยะยาวนี้
บริษัทมีนโยบายในการบริหารความเสี่ยงโดยนำผลตอบแทนที่จะได้รับ
จากการจ่ายลงทุนในต่างประเทศ
ในรูปของสกุลเงินตราต่างประเทศมาชำระหนี้ระยะยาวที่จะครบกำหนดในแต่ละช่วงเวลา
ความเสี่ยงด้านผลต่างจากอัตราแลกเปลี่ยนจึงมีน้อย ส่วนความสามารถในการชำระดอกเบี้ย
และหนี้สินที่จะครบกำหนดชำระภายใน 1 ปี ของปี 2548 เท่ากับ 1.82 เท่า
จึงไม่น่าจะมีผลกระทบต่อบริษัทในเรื่องนี้

3.5 ปัจจัยและอิทธิพลหลักที่อาจมีผลต่อการดำเนินงานหรือฐานะการเงินในอนาคต

ตามที่บริษัทฯ ได้เคยเปิดเผยข้อมูลในปีที่ผ่านๆ มาเกี่ยวกับบริษัทย่อย ชื่อ บริษัท ยูเนี่ยนเอ็นเนอร์ยี่
จำกัด มีการลงทุนในโครงการผลิตกระแสไฟฟ้าในประเทศไทย ชื่อ บริษัท ราชบุรีเพาเวอร์ จำกัด
(RPCL) ดังมีรายละเอียดการเปิดเผยข้อมูล ปี 2545 ปี 2546 และ ปี 2547 ตามลำดับมานั้น
ปรากฎว่าในปลายปี 2548 RPCL ได้มีการลงนามในสัญญาเงินกู้กับกลุ่มสถาบันการเงิน
ที่จะสนับสนุนแหล่งเงินให้กับโครงการแล้ว และมีการลงนามในสัญญาต่างๆ ที่เกี่ยงข้องเรียบร้อยแล้ว
และมีแผนดำเนินการก่อสร้าง เพื่อให้สามารถผลิตกระแสไฟฟ้าได้ในระยะที่ 1 ในเดือนมีนาคม
2551 ดังนั้นมีผลให้บริษัทขจัดความเสี่ยง จากปัจจัยภายนอก ที่ไม่สามารถควบคุมได้
ในด้านการลงทุนนี้ออกไปได้ในปี 2549 บริษัทฯ จะได้รับคืนเงินให้กู้ยืมทั้งหมดคืน ประมาณ 260
ล้านบาท และหลังจากปี 2551 บริษัทฯ ก็จะได้ผลตอบแทนในรูปของเงินปันผลต่อไปทุกปี
ทั้งนี้จะมีผลทำให้ผลการดำเนินงาน และฐานะการเงินในอนาคตของบริษัทดีขึ้น

3.  ค่าตอบแทนของผู้สอบบัญชี

3.1 ค่าตอบแทนจากการสอบบัญชี (audit fee)

ผู้สอบบัญชีของบริษัท คือ นายณรงค์ พันตาวงษ์ สังกัด บริษัท สำนักงานเอินส์ท แอนด์ ยัง จำกัด

ในรอบปีบัญชี 2548 บริษัทและบริษัทย่อย จ่ายค่าตอบแทนการสอบบัญชีให้แก่ สำนักงานสอบบัญชี
เอินส์ท แอนด์ ยัง จำกัด ซึ่งเป็นสำนักงานสอบบัญชีที่ผู้สอบบัญชีสังกัด จำนวนเงินรวม
4,410,000.-บาท บริษัท และบริษัทย่อย ไม่มีการจ่ายค่าสอบบัญชีให้กับผู้สอบบัญชีโดยตรง
หรือบุคคล/กิจการที่เกี่ยวข้องกับผู้สอบบัญชี และสำนักงานสอบบัญชีที่ผู้สอบบัญชีสังกัด

2.  บริษัทและบริษัทย่อย ไม่มีการจ่ายค่าบริการอื่น (non-audit fee) นอกจากข้อ 3.1 ไม่มี

งานบริการอื่นที่ไม่แล้วเสร็จ ที่จะต้องจ่ายในปีถัดไป ให้กับผู้สอบบัญชีหรือสำนักงานดังกล่าวอีก